Minutt for minutt

Minutt for minutt er navnet NRK har brukt på de fleste av sine sakte-TV-produksjoner siden 2009. En del av disse er av typen førerromsfilmer, men det er også programmer om naturfenomener eller framføring av tekst. NRK vant prisen «Årets nyskapning» under Gullruten 2012 for direktesendingen av Hurtigruten minutt for minutt. I august 2013 ble det kjent at NRK ønsket å selge konseptet til andre tv-selskaper under en messe i Cannes.Etter NRKs lansering av konseptet for folk flest, har det blitt produsert flere parodier med private minutt for minutt-sendinger, ofte publisert via nettstedet YouTube.NRK Nordland filmet strekningen tur og retur Trondheim - Bodø i 2006 på oppdrag for Jernbaneverket v/prosjektleder/senioringeniør Ole Grønningsæter. Grunnen til oppdraget var for å spare reisetid til befaringer og prosjektering.Forbrukerrådet strømmet i mai 2016 en 24-timers maratonopplesning av 250 000 ord med kontraktsvilkår for mobilapplikasjoner, kalt «appvilkår minutt for minutt». Tekstmengden tilsvarte det en norsk gjennomsnittsforbruker har klikket ja til.


== Utgivelser ==
NRK har produsert følgende minutt for minutt-sendinger:
2009 – Bergensbanen minutt for minutt – togreise med Bergensbanen fra Bergen stasjon til Oslo sentralstasjon
2010 – Bybanen i Bergen minutt for minutt – togreise langs Bybanen gjennom Bergen by
2010 – Flåmsbana minutt for minutt – togreise på Flåmsbana fra Myrdal stasjon til Flåm stasjon
2011 – Holmenkollbanen minutt for minutt – t-banereise fra Majorstuen til Holmenkollen under VM på ski 2011
2011 – Hurtigruten minutt for minutt – direktesendt båtreise med Hurtigruten MS «Nordnorge» fra Bergen til Kirkenes
2011 – Bastøferga minutt for minutt – båtreise med MF «Bastø III» fra Moss til Horten. Denne sendingen ble ikke vist på TV, men ble lagt ut som en video på NRK.no.
2012 – Telemarkskanalen minutt for minutt – direktesendt båtreise med MS «Victoria» på Telemarkskanalen fra Skien til Dalen
2012 – Nordlandsbanen minutt for minutt – togreise gjennom fire årstider med Nordlandsbanen fra Trondheim til Bodø
2013 – Nasjonal vedkveld – tolv timer lang sending som viste en peis med fyr i.
2013 – Sommerbåten minutt for minutt – direktesendte båtreiser med MS «Sjøkurs» langs norskekysten mellom programmet Sommeråpents produksjonssteder
2013 - Skudenesferja minutt for minutt - siste turen med MF «Fjordveien» fra Skudeneshavn til Mekjarvik før ferjesambandet ble lagt ned. Kun vist på nrk.no. 
2013 – Nasjonal strikkekveld – Åtte timer lang sending hvor ulla til en sau ble klippet, før ullen ble strikket til en genser.
2014 – 1814 på 24 timer minutt for minutt – direktesendt historisk foredragsmaraton om 1814 fra Eidsvollsbygningen
2014 – Salmeboka minutt for minutt – direktesendt fremføring av hele Norsk salmebok 2013 med over 200 forskjellige kor
2015 – Sommerbåten minutt for minutt – direktesendte båtreiser med MS «Sjøkurs» langs norskekysten mellom programmet Sommeråpents produksjonssteder
2016 – Saltstraumen minutt for minutt – direktesending fra Saltstraumen i Bodø kommune.
2016 – Fuglefjellet Hornøya - minutt for minutt – fuglefjellet gjennom hekkesesongen, sendt på NRKs nett-TV fra 10. juni til ?.
2016 – Skibladner minutt for minutt – direktesendte båtreiser med DS «Skibladner» på Mjøsa mellom programmet Sommeråpents produksjonssteder, 12.–16. juli
2016 – Ribba - grad for grad – ribbespesialist Øyvind Hjelle langtidssteker juleribba i syv timer, grad for grad, minutt for minutt.
2017 – Reinflytting minutt for minutt – en reinflokk på vei fra vinterbeite på Finnmarksvidda til sommerbeite på Kvaløya følges direkte fra 24. april
2017 – Sommertoget minutt for minutt – togreiser langs det norske jernbanenettet mellom programmet Sommeråpents produksjonssteder
2017 – Besseggen minutt for minutt – direktesending av turen over Besseggen, en av de mest populære fjellruter i landet.
2018 – Pizzabrann minutt for minutt – direktesendt eksperiment fra NRK Rogaland hvor en Grandiosa blei stekt i 2 timer, minutt for minutt, helt til den blei svidd. Dette eksperimentet blei gjort i forbindelse med en advarsel mot å steike nattmat, og brannfarene som kan oppstå ved å gjøre det.
2018 – Grieg minutt for minutt – direktesending hvor Edvard Griegs verk fremføres av amatører og profesjonelle. Sendingen alternerer mellom fra flere steder, deriblant Grieghallen, Store Studio, og Troldhaugen.
2018 – Monsen minutt for minutt – direktesending som fulgte Lars Monsen på tur gjennom Hardangervidda, Jotunheimen, Vesterålen og Indre Troms. Produsert i samarbeid med Sommeråpent som hadde sendinger Monsens leir og turisthytter eller lignende i nærheten.
2019 – Klokken minutt for minutt – i forbindelse med minutt for minutt-konseptets tiårsjubileum, sender NRK direkte fra Bergen stasjon, hvor en «levende» klokke bygges minutt for minutt i 24 timer.
2020 – Svalbard minutt for minutt – ble produsert på ettersommeren 2019, men vises som opptak i 2020.
2020 – Sommerbilen – Årets variant av Sommeråpent ble spunnet over temaet bilferie langs et utvalg av velkjente turistveger gjennom alle fylker fra nord til sør, dog redigert ned til to-timers episoder 4 til 5 dager i uka.
2021 – Sommerskuta minutt for minutt – barken «Statsraad Lehmkuhl» besøker 30 havner.NRKs opptak og sending av den syv timer lange togreisen langs Bergensbanen 27. november 2009 og direktesendingen av Hurtigruten, skipet MS «Nordnorge», under skipets 134 timers reise fra Bergen til Kirkenes fra 16. juni 2011. Begge hendelsene fikk stor oppmerksomhet i både norske og utenlandske medier, og ble ansett som en suksess med dekningstall over forventning og rekordtall for NRK2s markedsandel. Selve ordet sakte-TV begynte å bli tatt i bruk på norsk i juni 2011.


=== Bergensbanen – minutt for minutt ===

TV-programmet av togturen fra Bergen til Oslo langs Bergensbanen ble sendt på NRK2 27. november 2009. Programmet var planlagt som en del av 100 års-markeringen for byggingen av Bergensbanen. Fire kameraer ble brukt til å produsere dokumentaren, som viste reisen både utvendig og innvendig fra toget, sammen med intervjuer med konduktører, tidligere ansatte og passasjerer. Til tross for at de filmet gjennom 182 tunneler, var det sjelden «nedetid» for seerne. Når toget forsvant inn i mørket, ble det vist arkivfaglige klipp fra Bergensbanens 100-årige historie.
Seertall for sendingen viser at turen ble fulgt av i gjennomsnitt 176 000 seere, og at 1 246 000 norske seere så på sendingen minst én gang. Programmet fikk oppmerksomhet i både norske og utenlandske medier, og fikk i forbindelse med sendingen av Hurtigruten - minutt for minutt fornyet oppmerksomhet, hovedsakelig blant norske tilhengere.


=== «Hurtigruten - minutt for minutt» ===

Fra den 16. juni 2011 kl 19:45 CET, startet NRK sendingen ombord på Hurtigruten-skipet MS Nordnorge under dets 134 timers reise fra Bergen til Kirkenes. Hele 11 kameraer, tre faste, ett baug kamera og et gyrostabilisert Cineflexkamera innhentet bilder fra båten. Sendingen ble denne gangen vist live på NRK2 i Norge, kontinuerlig i 134 timer, 42 minutter og 45 sekunder. På internett gikk sendingen for internasjonale seere og nordmenn i utlandet, tilgjengelig på norsk og engelsk. Sendingen fikk mer oppmerksomhet og popularitet enn "Bergensbanen - minutt for minutt", både i media og av seerne. I løpet av helgen 17. juni 2011 til 19. juni 2011 fulgte 2.542.000 millioner mennesker, eller omtrent halve den norske befolkningen, direktesendingen. På det meste fulgte 692 000 mennesker sendingen kl 23.45 søndag kveld, da båten var på vei inn i Trollfjorden i Lofoten. Sendingen satte verdensrekord i å være verdens lengste direktesendte TV-dokumentar i finnes derfor med i Guiness Book of Records.


=== Telemarkskanalen – minutt for minutt ===
Den 26. august 2012 fra klokken 10:00 startet NRK sendingen ombord på MS «Victoria», og fulgte den 10 timer lange turen fra Skien til Dalen. Samtidig ble turen formidlet på NRK P2 på radio. Turen startet imidlertid med litt dårlig linkforbindelse, men de siste 8 timene av direktesendingen forløp uten problemer.


== Samhandling gjennom sosiale medier ==
Under den 134 timer lange kringkastingen av Hurtigrute-turen opplevde sendingen massiv oppmerksomhet blant norske tilhengere i sosiale medier. På Facebook, Twitter og på ulike blogger snakket folk om turen. Mer enn 63 000 mennesker fulgte turen som fans gjennom deres facebookside og emneknaggen på Twitter, #hurtigruten, var på toppen av de mest populære norske ord på Twitter siden avreisen fra Bergen. Ettersom båten beveget seg nordover, dukket stedsnavn opp i topp 10 på Twitters trendeliste, for eksempel #Sortland og #Trollfjorden. Tidlig søndag morgen (mellom 00 og 01) var det én hurtigrute-tweet hver sjette sekund. Under sendingen konkurrerte byer i om å arrangere den største velkomstkomiteen langs de ulike havnene, og det var tre ulike bryllupsfrierier arrangert under sendingen.


== Internasjonal oppmerksomhet ==
Sendingen av «Hurtigruten – minutt for minutt» ble også vist på nettet med mange seere i utlandet. 46% av brukerne på Internett var utenfor Norge. De største landene etter seerantall var Danmark (7%), USA (4%), Tyskland (4%), Storbritannia (4%) og Frankrike (4%). Flere internasjonale artikler ble produsert på 'nordmennenes spesielle TV-preferanser'.. Den norske ambassaden i Seoul organiserte under dagene for sendingen en stor kampanje på undergrunnsbanen for å profilere Norge. På tidspunktet for sendingenes start torsdag morgen var en reklameplakat, som viste direkteopptak fra sendingen, installert på Samgakji t-banestasjonen i Seoul sentrum. Koreansk media viste interesse for utstillingen, og karakteriserte det som "det mest kreative PR-stuntet de hadde hørt om på lenge."


== Referanser ==


== Eksterne lenker ==
Thomas Hellum The world's most boring television ... and why it's hilariously addictive foredrag om sakte-TV på TED-konferanse (video 18 min)